Նախագահ Թրամփը կրկին խոստանում է առողջապահության ոլորտի նոր օրենք
Առողջապահության ոլորտի հետ կապված խնդիրները քննարկվել են նախագահ Դոնալդ Թրամփի, նահանգապետերի և ապահովագրական ընկերությունների ներկայացուցիչների հետ առանձին հանդիպումների ընթացքում: Նախագահը խոստացել է վերանայել ՝՝Օբամաքեեր՛՛ օրենքը, սակայն դեռևս պարզ չէ՝ ինչ է առաջարկվելու դրա փոխարեն:
Նահանգապետերի հետ հանդիպման ընթացքում նախագահ Դոնալդ Թրամփը անդրադարձավ առողջապահության ոլորտին, մասնավորապես նախկին նախագահ Բարաք Օբամայի ընդունած օրինագծին, որը հայտնի է որպես ՝՝Օբամաքեեր՛: «Մենք հետ ենք կանչելու ՝՝Օբամաքեեր՛՛-ը և այն փոխարինելու ենք նոր օրենքով՝ լիազորելով նահանգներին ավելի ճկուն մոտեցում ցուցաբերել առողջապահությանը՝ իրական արդյունքի հասնելու համար»,- հայտարարել է Թրամփը: Նախագահը բազմիցս խոստացել էր փոխարինել Օբամաքեերը նոր օրենքով, սակայն առայսօր չեն տրամադրվել այն մանրամասները, թե ինչպիսի օրենք է առաջարկվում դրա փոխարեն: Վերջին շրջանում տարբեր քաղաքների քաղաքապետարաններում բողոքի դրսևրումների ընթացքում առողջապահական ոլորտի խնդիրներով մտահոգված ընտրողները պահանջում էին իրենց կոնգրեսականներից պատասխանել առողջապահական ոլորտի ապագայի հետ կապված հարցերի: Հանրապետական առաջնորդներն ու Սպիտակ տունն ընդգծում են, որ իրենց նպատակն այն է, որ առողջապահական ոլորտի ապահովագրությունը հասանելի լինի բոլորին: «Մենք չենք պատրաստվում մարդկանց ստիպել գնելու այն, ինչը, որ նրանք չեն ցանկանում գնել: Մենք մարդկանց կտանք ընտրության իրավունք և ազատություն: Այսպիսին պետք է լինի առողջապահության ոլորտը, ուր քաղաքացու կարիքները լինեն կենտրոնում»,- ասում է Փոլ Ռայանը: Ապահովագրական ընկերությունների ներկայացուցիչների հետ առանձին հանդիպման ընթացքում նախագահ Թրամփը կրկին ընդգծել է, որ իր նպատակն է ստեղծել մրցակցություն և նվազեցնել առողջապահական ծախսերը: Երկու կուսակցությունների նահանգապետերը հույս են հայտնել, որ հնարավոր կլինի հասնել համաձայնության Օբամաքեերի վերանայման հարցում: Այս խնդիրը մտահոգում է միլիոնավոր ամերիկացիների: